Yellow (רשת חנויות)

Yellow (יילו) היא רשת חנויות הנוחות של חברת הדלק פז שהוקמה בשנת 1999. נכון לשנת 2012 כוללת הרשת כ-240 חנויות נוחות ברחבי ישראל. רוב חנויות הרשת פועלות 24 שעות ביממה ושבעה ימים בשבוע, ונמכרים בהן בעיקר מוצרי מזון לדרך (קפה, כריכים, חטיפים, משקאות קלים וכו'), ומוצרי מזון לקניה משלימה. בדומה לחנויות לחנויות נוחות אחרות, המוצרים המוצעים בה נמכרים בדרך כלל במחירים גבוהים במקצת בהשוואה למכולת ולסופרמרקט, על פי מודל עסקי המניח שהנוחות שבזמינותו המיידית של המוצר בסמוך למקום הימצאו של הקונה מצדיקה עבורו תשלום גבוה ממחיר השוק המקובל.

היסטוריה

רקע 
חברות עיקריות פועלות בתחום חנויות הנוחות: פז עם המותג יילו, דלק עם המותג מנטה, סונול עם המותג סו גוד, דור אלון עם המותגים אלונית וסי אספרסו, ס.ד.ש עם המותג מון שרי, טן עם המותג טן פלוס, מיקה עם המותג מיקה, ותפוז עם המותג תפוז. נכון לשנת 2012 הן מפעילות בסך הכל כ-720 חנויות נוחות ברחבי הארץ.

בעשור הראשון של המאה ה-21 פעלו בארץ כ-120 חנויות נוחות בלבד. חברת דור-אלון הייתה החלוצה בתחום, כאשר נפתחו סניפי 'סופר אלונית', מיני מרקטים בתוך תחנות הדלק של החברה, ועד שנת 2004 החזיקה דור-אלון במספר הגדול ביותר של חנויות מסוג זה.

שלבים בהתפתחות רשת Yellow

 ב-1999 – הוקמה החנות הראשונה בתחנת התדלוק שבצומת בית קמה.
 ב-2003 – הרשת הכפילה את גודלה ומנתה 57 חנויות.
 ב-2004 – הרשת השתמשה בקונספט One stop shop, והרחיבה את שירותיה לשירותים כגון כספומט ומוצרי NON FOOD.
 ב-2005 – Yellow מנתה 115 חנויות, והרחיבה את פעילותה למוצרי השלמה (חלב, לחם וכו'). בשנה זו הושק פורמט חדש בשם Yellow מרקט, חנות בפורמט מינימרקט שכונתי, הכוללת מגוון רחב של מוצרים החל מירקות טריים ועד חיתולים לתינוקות הפתוח 24/7. נכון לשנת 2012 לחברה 12 חנויות בפורמט זה.
 ב-2006 – הרשת גדלה ל-155 חנויות, ונוספו לחנות מוצרים ושירותים, בהם אינטרנט אלחוטי, תרופות ללא מרשם, כרטיסי gift card ועוד. במקביל הושקה קטגוריית מזון טרי וכן כרטיס אשראי משותף לפז ולחברת שופרסל.
 ב-2007 – הרחבת קטגוריית המזון הטרי על ידי פיתוח מוצרים ייחודיים לרשת.
 ב-2009 – הושק המותג הפרטי Yellow Fun To Go.
 ב-2010 – הרשת חברה למותג הקפה האיטלקי לוואצה, והושקו חנויות "קפה to go" ומכונות הקפה הביתיות.
 ב-2011 – החברה השיקה אפליקציה לטלפונים ניידים, הכוללת מועדון לקוחות סלולרי ראשון בישראל ופורטל שירותי דרך עבור הנהג.
 ב-2014 – הרשת יצאה במיזם משותף עם רשת פלאפל בריבוע לפתיחת סניפים בסניפי המרקט שלה. חברת פז הקימה את סניפי פלאפל בריבוע בצמוד או בתוך חנויות ה-Yellow.

קישורים חיצוניים

 
 אתר פז

הערות שוליים

רשתות שיווק בישראל
ישראל: חברות שהוקמו ב-1999